Ældre, der bliver indlagt på kommunale akutstuer på plejecentre i stedet for det regionale sygehus, bliver ofte mødt med et krav om at betale for mad, medicin, tøjvask og rengøringsmidler.

Det kan løbe op i 150 kroner om dagen.

- Hermed er der reelt indført brugerbetaling ad bagvejen i det danske sundhedsvæsen.

Det siger konsulent i Ældresagen Mirjana Saaby.

- Når indlæggelse på en akutstue går i stedet for indlæggelse på hospital, så bør der ikke opkræves penge for opholdet. Det bør heller ikke være op til kommunerne, om de vil stille akutstuen gratis til rådighed på lige fod med sygehuset.

Akutstuer med genoptræning

Ringsted Kommune har oprettet 14 akutstuer på Knud Lavard Centret, hvor leder Lise Sjørslev Andersen viser rundt.

- Mange af vores ældre bliver ikke rigtigt set på sygehusenes medicinske afdelinger. Ofte får de ikke trænet og mister færdigheder, mens de er indlagt på et sygehus, siger hun og fortæller videre:

- Her på akutstuerne har vi rigtig meget fokus på at træne dem og hjælpe dem til at komme hjem og fungere igen. Ofte bliver de indlagt her på grund af dehydrering eller en infektion, som vi behandler sideløbende med, at vi sørger for, de bliver i stand til at klare sig selv, når de bliver udskrevet, siger Lise Sjørslev Andersen.

Fakta om priser på akutpladser fra udvalgte kommuner Skive Kommune sørger for gratis forplejning under opholdet på akutstuen. Som udgangspunkt skal patienten selv sørge for transport til en akutplads, men hvis det ikke muligt, sørger kommunen for transporen.

Herning har egenbetaling, men oplyser ikke, hvor meget. Betalingen går til mad, vask, mm. og patienten skal sørge for kørsel.

Horsens Kommune har egenbetaling på 123,75 kroner pr. døgn. Dertil kommer, at patienten selv skal betale for transport for at komme til akutpladsen.

Greve Kommune tilbyder gratis ophold og betaler for kørsel til akutpladsen.

Hørsholm Kommune har egenbetaling på 139 kroner pr. døgn for mad og tilbyder ikke kørsel. Kilde: Sundhed.dk og Skive.dk

Dyrt at bo på akutstue

DR Sjælland har gennemført en rundspørge til 12 kommuner i Region Sjælland. Langt de fleste svarer, at de har indrettet akutstuer, der benyttes i stedet for sygehusophold efter en lægelig vurdering.

De opkræver mellem 130 og 150 kroner i døgnet.

Kun én af de adspurgte kommuner, nemlig Ringsted, tager ikke penge for ophold på en akutstue.

I resten af de kommuner, der har svaret, afkræves patienterne op mod 150 kroner i døgnet for mad, rengøring og tøjvask.

- Det har aldrig været overvejet at opkræve betaling for at ligge på vores akutstuer. Det går jo i stedet for gratis sygehusbehandling, og kommunen sparer faktisk penge, fordi vi skal betale 4-6.000 kroner i døgnet for at have ældre indlagt på en medicinsk afdeling på et sygehus. Det koster kun 1.500-2.000 på vores akutstuer, siger formand for ældreudvalget i Ringsted Benny Christensen (S).